Η έκταση των ενδομητριωσικών εστιών δεν σχετίζεται πάντοτε με την βαρύτητα των συμπτωμάτων. Γυναίκες ασυμπτωματικές ή με ήπια συμπτωματολογία μπορεί να αντιμετωπιστούν συντηρητικά. Μπορούν αρχικά να χρησιμοποιηθούν μη στεροειδή αντιφλεγμονώδη (ΜΣΑΦ), χαμηλής δόσης προγεσταγόνα και συνδυασμένα αντισυλληπτικά δισκία. Το επόμενο βήμα είναι η χρήση δαναζόλης (τείνει να εγκαταλειφθεί λόγω εμφάνισης δασυτριχισμού και ακμής) και τα GNRH ανάλογα που προκαλούν αμηνόρροια και πρέπει να συνδυάζονται με θεραπεία ορμονικής υποκατάστασης. \r Εφόσον υπάρχουν ενδομητριώματα- σοκολατοειδείς κύστεις >3cm (>4cm όταν είναι επιθυμητή η γονιμότητα) πρέπει να αφαιρούνται χειρουργικά (συνήθως λαπαροσκοπικά). Επίσης ενδείκνυται λαπαροσκοπική αντιμετώπιση σε περιπτώσεις υπογονιμότητας όπου η φαρμακευτική αντιμετώπιση δεν έχει αποδώσει. Η αφαίρεση των ενδομητριωμάτων (ενδομητριωσικές κύστεις), η λύση των συμφύσεων και η καυτηρίαση των ενδομητρικών εστιών βελτιώνει ελαφρώς τη γονιμότητα καθώς και την επιτυχία των μεθόδων υποβοηθούμενης αναπαραγωγής. \r Τέλος σε περιπτώσεις όπου δεν είναι επιθυμητή η γονιμότητα και η συμπτωματολογία επηρεάζει έντονα την ποιότητα ζωής της ασθενούς, ενδείκνυται πιο επιθετική αντιμετώπιση με ολική υστερεκτομή μετά των εξαρτημάτων και καυτηρίαση όλων των ενδομητριωσικών εστιών. \r Μην αμελείτε συμπτώματα τα οποία πιθανόν να σχετίζονται με ενδομητρίωση και συμβουλευτείτε έναν ειδικό για έγκαιρη διάγνωση. Ο γυναικολόγος είναι σε θέση να σας βοηθήσει με τη σωστή θεραπεία για να βελτιώσει τα συμπτώματά σας και την ποιότητα της ζωής σας.